section_heading: Opis dobra
paragraph_text: Dvokatnica s nadgrađem podignuta je 1941. godine s južne strane Šetališta od kojeg je dijeli kameni ogradni zid. Glavni ulaz je na sjeveru, a pred južnim pročeljem je hortikulturno uređen vrt, ali je kuća i s ostalih strana okružena zelenilom. Kubični volumeni, suprotstavljanje vertikala i horizontala, prozori usječeni u zidnu plohu, balkoni i brisoleji nadgrađa istureni izvan glavnog volumena, ravni krov, karakteristični su za arhitekturu međuratne moderne koju odlikuje jednostavnost oblikovanja i funkcionalnost.